Cas di Cultura
Cas di Cultura (CdC) ta un compleho nacional di Aruba, unda diferente tipo di actividad di arte y cultura por tuma lugar. E ta situa na rotonde 'Las Americas', na entrada di Playa.

Historia 
Na aña 1949 cuater grupo di arte y cultura activo den comunidad a uni cu fundacion Sticusa na Hulanda pa lanta Fundacion Cultureel Centrum Aruba (CCA). Despues di organisa actividadnan cultural, tanto cu artista internacional como local, pa algun tempo nan tabata sinti un gran necesidad pa tin un luga na unda por eherce y desaroya e disciplina di arte.
Hunto cu otro fundacion y grupo cultural, manera Filmliga Aruba, Arubaanse Muziekschool, de Arubaanse Kunstkring, het Arubaans Symphonie Orkest, de Volksuniversiteit Aruba, de Aruba Camera Club, de Amateurtoneelgroep, de Rythmische Dansschool y de Vereniging Pro Musica CCA a logra na 1955 pa cera cabes pa realisa un edificio pa arte y cultura. Na 1955 a funda Stichting Schouwburg Aruba (SSA) cu e meta pa construi y maneha e prome centro cultural di Aruba.

E edificio 
E apertura oficial di e edificio “Cultureel Centrum Aruba” a tuma lugar dia 15 di november 1958. Mas despues a cambia e nomber pa “Cas di Cultura”. E diseño tabata na encargo di arkitecto F.F. Zingel, ken tambe a diseña Centro Pro Arte y misa di Brievengat na Corsou. E pintura original riba e fachada dilanti di e edificio tambe tabata di F.F. Zingel. E instancianan cu a haci construccion di e compleho financieramente posibel tabata Teritorio Insular di Aruba, Sticusa, Lago Oil & Transport Company y por ultimo Koninklijke Nederlandse Stoomboot Maatschappij (KNSM) di Amsterdam.

E facilidadnan di Cas di Cultura ta inclui un auditorio, un sala di exhibicion multifunctional (conoci como Unocazaal), cafetaria, entrada (foyer), oficina, studio di ballet y salanan di les y practica. E auditorio tin asiento pa maximo 572 persona y ta airecondiciona. Den e sala specialisa aki por tene diferente sorto di presentacion, entre otro teatro, baile, concierto. Na 1974 tabatin un expansion cu un sala di exhibicion y oficinanan di administracion. Na 2018 a keda di cuminza cu un renobacion extenso e facilidadnan. Usuarionan di e salanan di les y practica ta Scol di Musica Rufo Wever, Scol di Baile Diana Antonette y Da Vinci Academy.

Literatura 
 Olga van der Klooster & Michel Bakker, Bouwen op de Wind: Architectuur en Cultuur van Aruba, Stichting Libri Antilliani (2007), pag. 234, 236.

Link externo 
Website oficial Cas di Cultura

Kultura
Aruba